CELEX: 32019R1607
Language: el
Date: 2019-09-27 00:00:00
Title: Εκτελεστικός κανονισμός (ΕΕ) 2019/1607 της Επιτροπής, της 27ης Σεπτεμβρίου 2019, για την τροποποίηση του εκτελεστικού κανονισμού (ΕΕ) 2016/1239 όσον αφορά τις ισχύουσες ημερομηνίες λήξης για την υποβολή αιτήσεων πιστοποιητικών

30.9.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 250/56
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1607 ΤΗΣ ΕΠΙΤΡΟΠΗΣ
         της 27ης Σεπτεμβρίου 2019
         για την τροποποίηση του εκτελεστικού κανονισμού (ΕΕ) 2016/1239 όσον αφορά τις ισχύουσες ημερομηνίες λήξης για την υποβολή αιτήσεων πιστοποιητικών
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 178 στοιχείο β),
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2016/1239 της Επιτροπής (2) θεσπίζει κοινές διατάξεις όσον αφορά την αίτηση και την έκδοση πιστοποιητικών εισαγωγής και εξαγωγής για τα γεωργικά προϊόντα. Περιέχει διατάξεις σχετικά με τις προθεσμίες για τις αιτήσεις πιστοποιητικών και τις αιτήσεις ακύρωσης. Ειδικότερα, περιλαμβάνει διατάξεις για τις περιπτώσεις στις οποίες ο εν λόγω κανονισμός ορίζει προθεσμία για τις διαδικασίες, προκειμένου να καθοριστούν οι ημερομηνίες έναρξης ή λήξης της εν λόγω προθεσμίας, εφόσον οι ημερομηνίες αυτές είναι Σάββατο, Κυριακή ή αργία.
                  
               
                     (2)
                  
                  
                     Για να διευκολυνθεί η διαχείριση των δασμολογικών ποσοστώσεων σε ολόκληρη την Ένωση, είναι αναγκαίο να εξασφαλιστεί ότι όλες οι γεωργικές δασμολογικές ποσοστώσεις των οποίων η διαχείριση διεξάγεται βάσει πιστοποιητικών υπόκεινται στους ίδιους κανόνες περί καθορισμού των προθεσμιών για τις αιτήσεις πιστοποιητικών.
                  
               
                     (3)
                  
                  
                     Οι αιτούντες θα πρέπει να μπορούν να υποβάλλουν τις αιτήσεις πιστοποιητικών ανεξάρτητα από τις αργίες στα κράτη μέλη. Επί του παρόντος, οι ημερομηνίες λήξης της προθεσμίας υποβολής αιτήσεων πιστοποιητικών που είναι Σάββατο, Κυριακή ή αργία καθορίζονται με διαφορετικό τρόπο, ανάλογα με το αν η προθεσμία υποβολής αιτήσεων ορίζεται με αναφορά σε συγκεκριμένη ημερομηνία ή στη διάρκεια της εν λόγω προθεσμίας. Στη δεύτερη περίπτωση, το άρθρο 3 παράγραφος 4 του κανονισμού (ΕΟΚ, Ευρατόμ) αριθ. 1182/71 του Συμβουλίου (3) προβλέπει ότι αν η τελευταία ημέρα προθεσμίας είναι Σάββατο, Κυριακή ή αργία, η ημερομηνία λήξης της προθεσμίας υποβολής αιτήσεων είναι η εργάσιμη ημέρα που έπεται του Σαββάτου, της Κυριακής ή της αργίας. Σύμφωνα με το άρθρο 5 του εν λόγω κανονισμού, όταν η προθεσμία υποβολής αιτήσεων ορίζεται με αναφορά σε συγκεκριμένη ημερομηνία, η προθεσμία λήγει την τελευταία ώρα της ημερομηνίας λήξης. Αυτό σημαίνει ότι, ελλείψει ειδικής διάταξης για τις περιπτώσεις κατά τις οποίες η ημερομηνία λήξης της προθεσμίας υποβολής αιτήσεων που ορίζεται με αναφορά σε συγκεκριμένη ημερομηνία είναι Σάββατο, Κυριακή ή αργία, οι αιτήσεις θα έπρεπε να υποβάλλονται έως την τελευταία εργάσιμη ημέρα που προηγείται του Σαββάτου, της Κυριακής ή της αργίας.
                  
               
                     (4)
                  
                  
                     Προκειμένου να αποφευχθεί η αβεβαιότητα όσον αφορά την σχετική ημερομηνία λήξης, οι ημερομηνίες λήξης για την υποβολή αιτήσεων πιστοποιητικών που είναι Σάββατο, Κυριακή ή αργία θα πρέπει να μεταφέρονται νωρίτερα σε όλες τις περιπτώσεις, ανεξάρτητα από το αν η προθεσμία υποβολής αιτήσεων ορίζεται με αναφορά σε συγκεκριμένη ημερομηνία ή στη διάρκεια της εν λόγω προθεσμίας. Επιπλέον, θα πρέπει να επιτρέπεται στα κράτη μέλη που το επιθυμούν να προβλέψουν τις αναγκαίες ρυθμίσεις εργασίας οι οποίες θα επιτρέπουν την υποβολή αιτήσεων πιστοποιητικών Σάββατο, Κυριακή ή αργία. Σε τέτοιες περιπτώσεις, προκειμένου να διασφαλιστεί η διαφάνεια στη διαχείριση των αιτήσεων πιστοποιητικών, θα πρέπει να θεσπιστούν κανόνες για να εξασφαλιστεί ότι οι αιτούντες θα ενημερώνονται σχετικά με τις εν λόγω ρυθμίσεις.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 3 παράγραφος 3 του κανονισμού (ΕΕ) 2016/1239 τροποποιείται ως εξής:
            
                        1)
                     
                     
                        το στοιχείο β) αντικαθίσταται από το ακόλουθο κείμενο:
                        
                                    «β)
                                 
                                 
                                    κατά παρέκκλιση από το άρθρο 3 παράγραφος 2 στοιχείο β) και παράγραφος 4 του εν λόγω κανονισμού, η ισχύουσα ημερομηνία λήξης είναι η τελευταία εργάσιμη ημέρα που προηγείται του Σαββάτου, της Κυριακής ή της αργίας και λήγει στις 13:00, ώρα Βρυξελλών. Ωστόσο, όσον αφορά τις αιτήσεις πιστοποιητικών, τα κράτη μέλη μπορούν να αποφασίσουν να προβλέψουν τις αναγκαίες ρυθμίσεις εργασίας που θα επιτρέπουν την υποβολή των αιτήσεων Σάββατο, Κυριακή ή αργία. Στην περίπτωση αυτή, η ισχύουσα ημερομηνία λήξης είναι το Σάββατο, η Κυριακή ή η αργία και λήγει στις 13:00, ώρα Βρυξελλών. Εάν ένα κράτος μέλος αποφασίσει να προβλέψει τις εν λόγω ρυθμίσεις εργασίας, τις δημοσιεύει.»
                                 
                              
                  
                        2)
                     
                     
                        προστίθεται το ακόλουθο δεύτερο εδάφιο:
                        «Το στοιχείο β) του πρώτου εδαφίου εφαρμόζεται επίσης σε περίπτωση που η ισχύουσα ημερομηνία λήξης ορίζεται με αναφορά σε συγκεκριμένη ημερομηνία και η ημερομηνία αυτή είναι Σάββατο, Κυριακή ή αργία.»
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 27 Σεπτεμβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 347 της 20.12.2013, σ. 671.
         
            (2)  Εκτελεστικός κανονισμός (ΕΕ) 2016/1239 της Επιτροπής, της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά το καθεστώς πιστοποιητικών εισαγωγής και εξαγωγής (ΕΕ L 206 της 30.7.2016, σ. 44).
         
            (3)  Κανονισμός (ΕΟΚ, Ευρατόμ) αριθ. 1182/71 του Συμβουλίου, της 3ης Ιουνίου 1971, περί καθορισμού των κανόνων που εφαρμόζονται στις προθεσμίες, ημερομηνίες και διορίες (ΕΕ L 124 της 8.6.1971, σ. 1).